b'\n_START_ARTICLE_\nRita Hayworth\n_START_SECTION_\nNuoruus\n_START_PARAGRAPH_\nMargarita Carmen Cansino syntyi 1918 Brooklyniss\xc3\xa4. H\xc3\xa4nen is\xc3\xa4ns\xc3\xa4 oli espanjalaissyntyinen tanssija Eduardo Cansino ja \xc3\xa4itins\xc3\xa4 Ziegfeld Follies -showryhm\xc3\xa4\xc3\xa4n kuulunut Volga Haworth. H\xc3\xa4nell\xc3\xa4 oli kaksi nuorempaa velje\xc3\xa4, Eduardo Jr. ja Vernon._NEWLINE_Margarita Cansino alkoi k\xc3\xa4ytt\xc3\xa4\xc3\xa4 itsest\xc3\xa4\xc3\xa4n lyhennetty\xc3\xa4 nime\xc3\xa4 Rita, kun h\xc3\xa4n alkoi 12-vuotiaana tanssia ammattimaisesti. H\xc3\xa4net tunnettiin nimell\xc3\xa4 Rita Cansino viel\xc3\xa4 elokuvauransa alussa.\n_START_SECTION_\nTanssijasta elokuviin\n_START_PARAGRAPH_\nEduardo Cansinon uran takia perhe muutti Los Angelesiin, johon t\xc3\xa4m\xc3\xa4 perusti oman tanssistudion. Rita alkoi esiinty\xc3\xa4 is\xc3\xa4ns\xc3\xa4 rinnalla Meksikon Tijuanan ja Agua Calienten klubeilla. Cansino oli 16-vuotias, kun Fox Film Companyn tuottaja l\xc3\xb6ysi h\xc3\xa4net Meksikosta ja teki h\xc3\xa4nen kanssaan sopimuksen._NEWLINE_Cansinon ensimm\xc3\xa4inen elokuva oli Under the Pampas Moon (1935). Sen j\xc3\xa4lkeen h\xc3\xa4n esiintyi useissa pieniss\xc3\xa4 rooleissa, muun muassa elokuvissa Danten Helvetti, Charlie Chan Egyptiss\xc3\xa4, Human Cargo ja Meet Nero Wolfe. Cansino j\xc3\xa4i kuitenkin sopimuksettomaksi, kun Fox Company yhdistyi Twentieth Century Picturesin kanssa.\n_START_SECTION_\nUudella imagolla Columbia Picturesiin\n_START_PARAGRAPH_\nCansino tapasi vuonna 1937 liikemies Edward Judsonin, jonka kanssa h\xc3\xa4n meni naimisiin. Judson toimi vaimonsa managerina ja avusti t\xc3\xa4t\xc3\xa4 muuttamaan imagoaan. Cansino otti k\xc3\xa4ytt\xc3\xb6\xc3\xb6n \xc3\xa4itins\xc3\xa4 tytt\xc3\xb6nimen ja lis\xc3\xa4si siihen y-kirjaimen lausumisen selvent\xc3\xa4miseksi. Hayworthin ulkon\xc3\xa4k\xc3\xb6\xc3\xa4 muutettiin tummahiuksisesta latinosta kastanjanruskeaksi maailmannaiseksi. Judson palkkasi my\xc3\xb6s lehdist\xc3\xb6avustajia, joiden avulla Hayworth sai nimens\xc3\xa4 ja kuvansa sanomalehtiin ja fanijulkaisuihin. T\xc3\xa4m\xc3\xa4n avulla Hayworth sai lopulta seitsem\xc3\xa4nvuotisen sopimuksen Columbia Picturesiin._NEWLINE_Hayworthin ensimm\xc3\xa4iset elokuvat Columbialla olivat p\xc3\xa4\xc3\xa4osin pienen budjetin b-elokuvia. N\xc3\xa4ist\xc3\xa4 poikkeus oli Vain enkeleill\xc3\xa4 on siivet (1939). H\xc3\xa4n esitti siin\xc3\xa4 naissivuosassa petollista vaimoa ja sai ensimm\xc3\xa4iset my\xc3\xb6nteiset huomionsa kriitikoilta._NEWLINE_Ollessaan Warner Brothersilla lainasopimuksella Hayworth teki vuonna 1941 elokuvan Kilpakosijat juhlimassa. Columbialle h\xc3\xa4n teki H\xc3\xa4\xc3\xa4tanssin, jossa h\xc3\xa4n n\xc3\xa4ytteli Fred Astairen tanssiparia. Roolin ansiosta Hayworth p\xc3\xa4\xc3\xa4si Time-lehden kanteen, ja se teki h\xc3\xa4nest\xc3\xa4 julkkiksen. Hayworth n\xc3\xa4ytteli vuonna 1942 suosituissa elokuvissa Kaunis Sally, Manhattan ja Karnevaalit Riossa.\n_START_SECTION_\n1940-luvun seksisymboli\n_START_PARAGRAPH_\nGene Kellyn vastan\xc3\xa4yttelij\xc3\xa4n\xc3\xa4 Hayworth oli elokuvassa Kansikuvatytt\xc3\xb6 (1944). Rooli her\xc3\xa4tti my\xc3\xb6s Life-lehden. Lehti julkaisi h\xc3\xa4nest\xc3\xa4 pin-up-kuvan, jossa h\xc3\xa4n poseerasi viettelev\xc3\xa4sti mustassa pitsiasusteessa. Siit\xc3\xa4 tuli toisessa maailmansodassa palvelleiden yhdysvaltalaissotilaiden unohtumattomia pin-up-kuvia._NEWLINE_Vuonna 1946 Hayworth n\xc3\xa4ytteli elokuvassa Gilda. Film noir -elokuvassa h\xc3\xa4n oli lajityypin perushahmo, nainen, joka oli sek\xc3\xa4 petollinen viettelij\xc3\xa4 ett\xc3\xa4 pahoinpidelty uhri. Gilda oli aikaansa n\xc3\xa4hden huomattavan rohkea elokuva, ja siin\xc3\xa4 oli seksuaalisesti vihjailevaa kuvastoa ja dialogia. Hayworthin uran tunnetuin kohtaus lienee striptease-esitys, jonka aikana h\xc3\xa4n lauloi kappaletta \xe2\x80\x9dPut the Blame on Mame\xe2\x80\x9d._NEWLINE_Kaksi vuotta Gildan j\xc3\xa4lkeen Hayworth teki silloisen miehens\xc3\xa4 Orson Wellesin ohjaaman film noirin Nainen Shanghaista. Rooli kyynisen\xc3\xa4 viettelij\xc3\xa4n\xc3\xa4 oli yksi h\xc3\xa4nen uransa kehutuimpia. Life-lehti alkoi samoihin aikoihin kutsua Hayworthia \xe2\x80\x9drakkauden jumalattareksi\xe2\x80\x9d.\n_START_SECTION_\nUran hiipuminen\n_START_PARAGRAPH_\nHayworth piti 1949\xe2\x80\x931951 taukoa urastaan ollessaan naimisissa prinssi Aly Khanin kanssa. H\xc3\xa4n my\xc3\xb6s alkoi turhautua ammattiin, sill\xc3\xa4 h\xc3\xa4n ei miss\xc3\xa4\xc3\xa4n vaiheessa t\xc3\xa4ysin sopeutunut julkisuusel\xc3\xa4m\xc3\xa4n kiroihin. Turhautumista lis\xc3\xa4si my\xc3\xb6hemmin 1950-luvun aikana h\xc3\xa4nen vaikea liittonsa laulaja Dick Haymesin kanssa. Hayworthin 1950-luvun parhaimpia elokuvia olivat Trinidad (1952), Salome (1953), Yst\xc3\xa4v\xc3\xa4mme Joey (1957), Eri p\xc3\xb6ydiss\xc3\xa4 (1958) ja Tie Corduraan (1959)._NEWLINE_Hayworth esiintyi 1960-luvulla en\xc3\xa4\xc3\xa4 hajanaisesti. H\xc3\xa4nen elokuviinsa kuuluivat muun muassa Areenan hurjap\xc3\xa4\xc3\xa4t (1964), josta h\xc3\xa4n oli Golden Globe -ehdokkaana, ja Operaatio Opium (1966). Hayworthin viimeinen elokuva oli Pappi vai paholainen (1972). H\xc3\xa4n yritti 1970-luvun alussa k\xc3\xa4ynnist\xc3\xa4\xc3\xa4 Broadway-uraa, mutta se ep\xc3\xa4onnistui, kun h\xc3\xa4nell\xc3\xa4 oli vaikeuksia muistaa vuorosanojaan._NEWLINE_Hayworth tunnettiin uransa aikana erityisesti sensuelleista viettelij\xc3\xb6iden rooleista, mutta 1950-luvulla h\xc3\xa4n siirtyi entist\xc3\xa4 enemm\xc3\xa4n kypsempiin elokuviin. Hayworth edusti toimittaja Albin Krebsin mukaan Hollywoodin glamouria ja vieh\xc3\xa4tysvoimaa. H\xc3\xa4n esiintyi monissa musikaaleissa, ja Fred Astaire kertoi omael\xc3\xa4m\xc3\xa4kerrassaan Hayworthin olleen h\xc3\xa4nen miellytt\xc3\xa4vin tanssikumppaninsa. Laulajana Hayworth ei kuitenkaan ollut erityisen hyv\xc3\xa4, ja esimerkiksi Anita Ellis toimi h\xc3\xa4nen laulu\xc3\xa4\xc3\xa4nen\xc3\xa4\xc3\xa4n nelj\xc3\xa4ss\xc3\xa4 elokuvassa._NEWLINE_Vuonna 1999 American Film Institute valitsi Hayworthin vuosisadan 25 t\xc3\xa4rkeimm\xc3\xa4n yhdysvaltalaisen naisn\xc3\xa4yttelij\xc3\xa4n joukkoon. Hollywood Walk of Famelle h\xc3\xa4n oli saanut t\xc3\xa4hden vuonna 1960.\n_START_SECTION_\nAvioliitot\n_START_PARAGRAPH_\nHayworth oli naimisissa kaikkiaan viidesti. H\xc3\xa4nen ensimm\xc3\xa4inen miehens\xc3\xa4 oli h\xc3\xa4nt\xc3\xa4 22 vuotta vanhempi liikemies Edward Judson. He meniv\xc3\xa4t naimisiin vuonna 1937. Judson alkoi liiton aikana k\xc3\xa4ytt\xc3\xa4yty\xc3\xa4 omistushaluisesti ja v\xc3\xa4kivaltaisesti, mik\xc3\xa4 johti avioeroon toukokuussa 1942. Hayworthia tuki n\xc3\xa4yttelij\xc3\xa4 Victor Mature, joka oli tuolloin my\xc3\xb6s Hayworthin rakastaja._NEWLINE_Hayworthin toinen mies oli elokuvaohjaaja Orson Welles, jonka kanssa h\xc3\xa4n meni naimisiin syyskuussa 1943. He saivat Rebecca-tytt\xc3\xa4ren. Liitto p\xc3\xa4\xc3\xa4ttyi virallisesti joulukuussa 1948. Hayworth oli tuossa vaiheessa jo tavannut prinssi Aly Khanin joka oli ismailiitti\xc5\xa1iiamuslimien nizari-lahkon 48. hengellisen johtaja  Aga Khan III:n poika._NEWLINE_He meniv\xc3\xa4t naimisiin Cannesissa toukokuussa 1949. Seitsem\xc3\xa4n kuukautta my\xc3\xb6hemmin syntyi prinsessa Yasmin Aga Khan. Hayworth kyll\xc3\xa4styi kuitenkin pian naistenmiehen\xc3\xa4 tunnetun miehens\xc3\xa4 seikkailuihin joihin kuului muuan muassa suhde  Joan Fontainen kanssa .He erosivat 1953 ja ajautuivat t\xc3\xa4m\xc3\xa4n j\xc3\xa4lkeen pitk\xc3\xa4\xc3\xa4n huoltajuuskiistaan johon liittyi my\xc3\xb6s sekin seikka ett\xc3\xa4 mihin uskontoon heid\xc3\xa4n yhteinen tyt\xc3\xa4r tulisi kastaa. Hayworth olisi halunut kasvattaa tytt\xc3\xa4rens\xc3\xa4 kristittyn\xc3\xa4 ja Aly Khan taas muslimiksi. Riita tytt\xc3\xa4rest\xc3\xa4 p\xc3\xa4\xc3\xa4ttyi vasta Aly Khanin kuolemaan auto-onnettomuudessa Pariisissa vuonna 1961. _NEWLINE_Roomalaiskatolilaisen Hayworthin avioliitto islaminuskoisen Aly Khanin kanssa ei saanut paavi Johannes XXIII:n tuen ja h\xc3\xa4n piti sit\xc3\xa4 laittomana._NEWLINE_Hayworthin nelj\xc3\xa4s ja viides liitto olivat my\xc3\xb6s lyhytik\xc3\xa4isi\xc3\xa4. H\xc3\xa4nen nelj\xc3\xa4s miehens\xc3\xa4 oli laulaja Dick Haymes ja viides tuottaja James Hill.\n_START_SECTION_\nAlzheimerin tauti ja kuolema\n_START_PARAGRAPH_\nHayworthin elokuvauran hiipumisen syyksi laitettiin vakavat alkoholiongelmat. Heikkenev\xc3\xa4 kunto p\xc3\xa4\xc3\xa4si otsikoihin asti, kun sotkuista ja vihaista Hayworthia saatettiin lentokoneesta. Alkoholismin syyksi laitettu k\xc3\xa4yt\xc3\xb6s ja muistiongelmat johtuivat kuitenkin todenn\xc3\xa4k\xc3\xb6isesti Alzheimerin taudin varhaisoireista._NEWLINE_Hayworthin sairaus diagnosoitiin vuonna 1979, ja tieto siit\xc3\xa4 tuli julkisuuteen 1981. Losangelesilainen oikeus totesi kes\xc3\xa4kuussa 1981 Hayworthin olevan kykenem\xc3\xa4t\xc3\xb6n pit\xc3\xa4m\xc3\xa4\xc3\xa4n huolta itsest\xc3\xa4\xc3\xa4n. H\xc3\xa4nen tytt\xc3\xa4rens\xc3\xa4 Yasmin Khan alkoi hoitaa h\xc3\xa4nt\xc3\xa4 ja toi h\xc3\xa4net New Yorkiin. Yasmin alkoi tehd\xc3\xa4 uraauurtavaa ty\xc3\xb6t\xc3\xa4 Alzheimerin taudin hoitamiseksi, ja h\xc3\xa4n antoi lausunnon muun muassa kongressissa tutkimusrahoituksen saamiseksi. H\xc3\xa4n my\xc3\xb6s oli aktiivinen Alzheimer-j\xc3\xa4rjest\xc3\xb6iss\xc3\xa4. Hayworth oli ensimm\xc3\xa4isi\xc3\xa4 julkisuuden henkil\xc3\xb6it\xc3\xa4, jonka Alzheimerin tautia k\xc3\xa4siteltiin julkisuudessa._NEWLINE_Hayworthin kunto heikkeni tasaisesti 1980-luvulla, ja h\xc3\xa4n kuoli 68-vuotiaana vuonna 1987 kotonaan Manhattanilla. H\xc3\xa4net haudattiin Holy Crossin hautausmaalle Culver Cityyn, Kaliforniaan.'